Document ID: 31992R3369

ΚΑΝΟΝΙΣΜΟΣ (ΕΟΚ) αριθ. 3369/92 ΤΗΣ ΕΠΙΤΡΟΠΗΣ της 24ης Νοεμβρίου 1992 για τη δέκατη τρίτη τροποποίηση του κανονισμού (ΕΟΚ) αριθ. 3800/81 που καθιερώνει την κατάταξη των ποικιλιών αμπέλου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1756/92 (2), και ιδίως το άρθρο 13 παράγραφος 5,
Εκτιμώντας:
ότι η κατάταξη των ποικιλιών αμπέλου των οποίων η καλλιέργεια έχει επιτραπεί στην Κοινότητα καθιερώθηκε από τον κανονισμό (ΕΟΚ) αριθ. 3800/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3774/91 (4), σύμφωνα με τον κανονισμό (ΕΟΚ) αριθ. 2389/89 του Συμβουλίου της 24ης Ιουλίου 1989 περί των γενικών κανόνων κατατάξεως των ποικιλιών αμπέλου (5), όπως τροποποιήθηκε από τον κανονισμό (ΕΟΚ) αριθ. 3577/90 (6)-
ότι η καλλιεργητική συμπεριφορά ορισμένων οινοποιήσιμων ποικιλιών αμπέλου έχει αναγνωρισθεί ως ικανοποιητική κατόπιν εξετάσεως σύμφωνα με τον κανονισμό (ΕΟΚ) αριθ. 2314/72 της Επιτροπής της 30ής Οκτωβρίου 1972 περί ορισμένων διατάξεων στον τομέα της εξετάσεως της καλλιεργητικής συμπεριφοράς ποικιλιών αμπέλου (7), όπως τροποποιήθηκε από τον κανονισμό (ΕΟΚ) αριθ. 3296/80 (8), για το σύνολο της επικράτειας του Ηνωμένου Βασιλείου και για ορισμένες ισπανικές, γερμανικές, γαλλικές και ιταλικές διοικητικές ενότητες- ότι πρέπει για την ίδια επικράτεια και για τις ίδιες διοικητικές ενότητες να καταταγούν οι οινοποιήσιμες ποικιλίες αμπέλου στην κατηγορία των προσωρινά επιτρεπόμενων ποικιλιών αμπέλου σύμφωνα με το άρθρο 11 παράγραφος 1 στοιχείο β) του κανονισμού (ΕΟΚ) αριθ. 2389/89-
ότι ενδείκνυται να συμπληρωθεί η κατάταξη των οινοποιήσιμων και επιτραπέζιων ποικιλιών αμπέλου με την προσθήκη, μεταξύ των επιτρεπομένων και συνιστωμένων ποικιλιών για ορισμένες ισπανικές, γερμανικές και ιταλικές διοικητικές ενότητες, ορισμένων ποικιλιών που είναι εγγεγραμμένες από πενταετίας τουλάχιστον στην κατάταξη για διοικητική ενότητα γειτνιάζουσα και πληρούν άρα τον όρο που επιβάλλεται από το άρθρο 11 παράγραφος 1 στοιχείο α) πρώτη περίπτωση του κανονισμού (ΕΟΚ) αριθ. 2389/89-
ότι η κτηθείσα πείρα καταδεικνύει ότι οι οίνοι που παράγονται από ορισμένες οινοποιήσιμες ποικιλίες αμπέλου, επιτρεπόμενες για ορισμένες ισπανικές, γερμανικές, γαλλικές και ιταλικές διοικητικές ενότητες, μπορούν να θεωρηθούν υπό κανονικές συνθήκες καλής ποιότητας- ότι πρέπει, συνεπώς, να καταταγούν αυτές οι ποικιλίες μεταξύ των συνιστωμένων ποικιλιών για τις ίδιες ισπανικές, γερμανικές, γαλλικές και ιταλικές διοικητικές ενότητες, σύμφωνα με τις διατάξεις του άρθρου 11 παράγραφος 2 στοιχείο α) του κανονισμού (ΕΟΚ) αριθ. 2389/89-
ότι πρέπει, με την ευκαιρία αυτή, να διορθωθεί το παράρτημα του κανονισμού (ΕΟΚ) αριθ. 3800/81, σύμφωνα με τις παρατηρήσεις που διετύπωσαν οι εμπειρογνώμονες επί του θέματος-
ότι με τον κανονισμό (ΕΟΚ) αριθ. 2167/92 της Επιτροπής (9), όπως τροποποιήθηκε από τον κανονισμό (ΕΟΚ) αριθ. 2959/92 (10), έχει επιτραπεί για την περίοδο 1992/93 η καλλιέργεια στην Πορτογαλία των παραδοσιακά καλλιεργουμένων ποικιλιών αμπέλου και πρέπει να προστεθούν στον κανονισμό (ΕΟΚ) αριθ. 3800/81 οι αποδεκτές ποικιλίες αμπέλου στη χώρα αυτή-
ότι μια κατάταξη των ποικιλιών υποκειμένων αμπέλου για το σύνολο της επικράτειας της Γερμανίας απλοποιεί τη δομή του παραρτήματος του κανονισμού (ΕΟΚ) αριθ. 3800/81 χωρίς να τροποποιηθεί το περιεχόμενό του σύμφωνα με το άρθρο 3 παράγραφος 2 του κανονισμού (ΕΟΚ) αριθ. 2389/89-
ότι για να επιτραπεί η χρησιμοποίηση των ποικιλιών αμπέλου που είναι αποδεκτές στον παρόντα κανονισμό για την περίοδο 1992/93 πρέπει να εφαρμοσθεί αυτός από 1ης Σεπτεμβρίου 1992-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΟΚ) αριθ. 3800/81 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 1992.

Labels: 12
6